ЩIалэгъуалэм я Iуэху еплъыкIэ
Кэнжэ къуажэм дэт ЩэнхабзэмкIэ унэм щекIуэкIащ студент, еджакIуэ самоуправленэхэм я унафэщIхэм я зэIущIэ.
«Дызэкъуэтмэ — дыкъарущ» зыфIаща зэIущIэм и къалэн нэхъыщхьэу щытар къалэдэс щIалэгъуалэр зэкъуэгъэувэнымрэ жылагъуэ гъащIэм хэшэнымрэщ.
ЗэIущIэм ныбжьыщIэ 200 хэтащ. Ахэр гупийуэ ягуэшри, Iуэхугъуэ зыбжанэкIэ зэпрагъэуащ.
Къапщтэмэ, «Дэ дыухуэну дызыхуей къалэр» зэпеуэр псоми я зэхуэдэу щытащ икIи дэтхэнэ зы командэми абы и зэфIэкI щигъэлъэгъуащ.
«Гуп къэс я къалэ къыщIыхахыжам мыхьэнэ ин иIэщ, — жаIащ къызэгъэпэщакIуэхэм, — сыту жыпIэмэ, езыхэр щыпсэуну зыхуей щIыпIэм и ныкъусаныгъэхэм абы щыгъуэщ гулъытэ щыхуащIынур». КъалэцIэхэр езыхэм фIащыжащ, унафэщIхэр хахащ, уеблэмэ къалэ мылъкур зэрагуэшыну щIыкIэри яубзыхуащ.
ЗэIущIэм хэтхэр тепсэлъыхьащ щIалэгъуалэр мы зэманым зытегузэвыхь Iуэхугъуэхэу лэжьапIэншагъэм, сабийхэм яхуэщIын хуей гулъытэм, нэгъуэщIхэми.
«ЩIалэгъуалэ активым я школ» еджэныгъэм хэтахэм дэфтэрхэр иратыжащ.
ЛЪОСТЭН Музэ.
